L'Eliana posa en servei 6 places d'aparcament d'alta rotació
18 de octubre de 2024

• Les places estan situades en la zona comercial de l'Àrea Central i permetrà un ús gratuït de 25 minuts per a realitzar compres.

L'Ajuntament de l'Eliana ha posat en marxa 6 places d'aparcament d'alta rotació en la zona de comerços de l'Àrea Central, concretament als carrers Puríssima i General Pastor.

Aquestes places, en horari de 9.00 a 14.00 i de 17.00 a 20.00 tots els dies, podran ser ocupades temporalment per vehicles per un espai de 25 minuts, temps que s'ha considerat suficient per a realitzar compres en els comerços pròxims. Transcorregut eixe temps màxim, els vehicles hauran d'abandonar la plaça deixant-la a la disposició d'altres conductors, podent ser sancionats en cas d'incompliment.

Per a exercir el control de la rotació dels vehicles en les places referides, s'han instal·lat tres pals dissenyats exclusivament per a aquest ús on els conductors hauran de registrar el moment d'haver aparcat perquè el comptador de temps comence a funcionar. Cadascun dels tres pals, dos en Puríssima i un en general Pastor que s'instal·larà en breu, controla dues places d'aparcament.

L'objectiu d'aquest sistema és facilitar la rotació en eixes 6 places de manera que les veïnes i veïns que facen ús d'elles puguen tindre més fàcil l'accés en el seu vehicle a les botigues de la zona per a realitzar les seues compres.

Per a Salva Torrent, alcalde de l'Eliana, “aquesta acció, emmarcada dins de la subvenció que ha atorgat el Ministeri d'Indústria, Comerç i Turisme a l'Ajuntament de l'Eliana, facilitarà a la ciutadania de les zones residencials el poder aparcar en la zona comercial del centre de la localitat, promovent la mobilitat i el desenvolupament del comerç local situat en eixos carrers”.